text: Kænguru stukket af: Har du set den? 
  04 juli 2018 kl. 09.20
  En kænguru er på fri fod omkring Varde. Den melding fik Syd- og Sønderjyllands Politi onsdag morgen. 
  En kænguru er lige nu i fri hopla og i gang med at udforske livet i Sydvestjylland. 
  Onsdag morgen fik Syd- og Sønderjyllands Politi en melding om, at en kænguru var stukket af fra dens hjem natten til onsdag. Den bor på Gårdevej i Ansager, der ligger ved Varde. 
  Politiet har en formodning om, at den er brudt igennem hegnet på en eller anden måde. 
  - Vi håber, at der er nogen, der ser den og kontakter os, fortæller vagthavende Mads Leervad Dammark ved Syd- og Sønderjyllands Politi. 
  Han forsikrer, at man ikke skal frygte noget, hvis man møder den springende kænguru. 
  - Den er ikke agressiv, fortæller vagthavende. 
  Ved du noget i sagen, skal du kontakte politiet på 1-1-4.
  En kænguru er stukket af fra sin indhegning på Gårdevej, Ansager, ved Varde. Hvis Du skulle se kænguruen hoppe rundt rundt hører vi / ejeren meget gerne fra Dig på tlf. 114. Vagtchefen. #politidk pic.twitter.com/TIUvDbhOjK
  
  